Kkooti enkulu ewozesa abavunaanibwa obwakalintalo; eremeddwa okutandika okuwulira emisango egivunaanibwa Omusinga wa Rwenzururu Charles Wesley Mumbeere nábantu be, olwámayengo ga Internet ageecanze.
Kkooti eno ebadde esuubirwa okutuuza enjuyi zombiriri eziri mu misango gino, okukkaanya ku ngeri emisango gye ginaakwatibwamu, ngénkola bwébeera ku misango egya Nnaggomola.
Omulamuzi Alice Komuhangi ali mu mitambo gya kkooti eno, atandise na kusoma mannya gábantu abavunaanibwa kinnoomu, wabula amayengo negacankalana ng’akyasoma amannya gábasibe, nekifuuka kizibu okumuwulira songa naye kennyini abadde takyabawulira.
Abasibe 140 bebaayimbulwa ku kakalu ka kkooti, era mu lutuula olwasembayo; Omulamuzi Komuhangi yabalagira nti bagende mu kkooti ezibaliraanye e Bundibugyo, Kasese ne Fortpotal, bayungibwe ku mutimbagano ogwa Zoom nga basinziira eyo gyebali okuwulira emisango egibavunaanibwa.
Abasibe abalala abali mu kkomera ku Alimanda; babadde basuubirwa nabo okuyingibwa ku kkooti nga basinziira mu kkomera e Luzira gyebaaggalirwa, songa Omusinga Iremangoma Charles Wesley Mumbere, ye abadde waakuyungibwa ku kkooti nga asinziira mu maka ge agasibwa mu Kampala.
Abawaabi ba Govt mu mbeera eno basabye Omulamuzi abaweeyo eddakiika 5 basooke batereeze ebyuma, wabula kitutte essaawa 2 nga ebyuma bigaanyi.
Bannamateeka bábasibe nga bakulembeddwamu Evans Ochieng ne Alfred Makasi, kwe kusaba omulamuzi alagire abawandiisi ba kkooti abasibe abo gyebali, bamuweereze amannya gábasibe abo mu buwandiike, okusinga okumalira kkooti ebiseera.
Omulamuzi akkaanyizza ne bannamateeka bano, era amannya gábasibe abo bagamusindikidde ku mukutu ogwa WhatsApp.
Wano omulamuzi akizudde nti waliwo abasibe 6 abatalabiseeko nga balwadde bayi, omuli nábaana abato abavunaanibwa.
Wano olutuula werukomye Omulamuzi omusango nágwongerayo okutuusa nga 8 omwezi ogujja ogwa November,2022.
Bisakiddwa: Betty Zziwa
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn nya_Latn